um frv. til l . um Lúganósamninginn um dómsvald og um viðurkenningu og fullnustu dóma í einkamálum . Frá allsherjarnefnd . Nefndin hefur fjallað um málið og fengið á sinn fund Bryndísi Helgadóttur og Guðlaugu Jónasdóttur frá dómsmála - og mannréttindaráðuneyti . Með frumvarpinu er lagt til að veitt verði heimild til að fullgilda Lúganósamninginn um dómsvald og um viðurkenningu og fullnustu dóma í einkamálum sem undirritaður var af hálfu íslenska ríkisins 30. október 2007 . Samningurinn kemur í stað eldri Lúganósamnings sem undirritaður var 1988 og staðfestur með lögum nr. 68 / 1995 . Fyrir nefndinni kom fram að helsta breytingin í nýjum samningi er að Evrópusambandið , sem stofnun , er nú aðili að samningnum í stað einstakra aðildarríkja áður og tekur samningurinn því til ellefu sambandsríkja til viðbótar sem ekki voru aðilar að samningnum frá 1988 . Með staðfestingu samningsins er stefnt að frekari samvinnu á sviði dómsmála í alþjóðlegum einkamálum og að treysta meginreglur eldri samnings um gagnkvæma viðurkenningu og fullnustu dóma sem kveðnir eru upp í ríkjum annarra samningsaðila . Reglur er gilda um málsmeðferð eru skýrðar og ákveðin efnisatriði samningsins endurskoðuð í því skyni , þ.e. sem lúta einkum að reglum um varnarþing og lögsögu dómstóla yfir neytendasamningum , auk þess sem gerðar eru breytingar á sviðum er snúa að sérstakri lögsögu í félagarétti , sameiningu skyldra dómstóla og málum er varða fullnustu dóma í öðru landi . Nefndin fjallaði sérstaklega um gildissvið samningsins en hann gildir einungis á sviði einkamála , þar á meðal verslunarmála . Opinber mál falla ekki undir samninginn né heldur skattamál , tollamál eða stjórnsýslumál . Þá eru undanskilin mál er varða persónulega réttarstöðu manna , rétthæfi , gerhæfi , svo og fjárhagsleg réttindi sem eiga rætur að rekja til hjúskapar eða erfða . Þá falla forsjármál ekki undir samninginn . Nefndin leggur til að frumvarpið verði samþykkt . Birgir Ármannsson var fjarverandi við afgreiðslu málsins .